সন্তানের নথিতে মায়ের নাম থাকবে, জনস্বার্থ মামলার সুপ্রিম নিষ্পত্তি

নয়াদিল্লি: সন্তানের নথিতে মায়ের নাম অন্তর্ভুক্তিকরণে দেশের অধিকাংশ রাজ্য সম্পর্কিত আইন সংশোধন করেছে। এই অভিমত জানিয়ে ২০১৪ সালের জনস্বার্থ মামলার (PIL) নিষ্পত্তি করল সুপ্রিম কোর্ট (Supreme Court)।

বিচারপতি সূর্য কান্ত (Justice Surya Kant) ও বিচারপতি এন কোটেশ্বর সিং-এর (Justice N Koteshwar Singh) ডিভিশন বেঞ্চ জানিয়েছে, মামলাকারী অত্যন্ত গুরুত্বপূর্ণ একটি বিষয় উত্থাপন করেন। এই মামলায় অধিকাংশ রাজ্যের হলফনামায় দেখা যাচ্ছে, আবেদনকারীর বক্তব্যকে মান্যতা দেওয়া হয়েছে। সেই মতো সংশ্লিষ্ট আইন সংশোধিত হয়েছে। ফলে সন্তানের যাবতীয় সরকারি ও অন্যান্য নথিতে মায়ের নাম আইনত অন্তর্ভুক্তিতে বাধা নেই। তাই এই মামলার নিষ্পত্তি করা হল।

আরও পড়ুন: রাত পোহালেই দিল্লির বিধানসভা নির্বাচন, আপ, বিজেপি, কংগ্রেসের ভাগ্যপরীক্ষা

সাংবাদিক থেকে আধ্যাত্মিক জীবন বেছে নেওয়া মামলাকারী মাধবকান্ত মিশ্রের (Madhav Kant Mishra) আবেদন ছিল, প্রকৃতির স্বাভাবিক নিয়মের বিরুদ্ধে গিয়ে সন্তানের যাবতীয় নথিতে মায়ের নাম নথিভুক্ত না হওয়াটা অন্যায্য। সেখানে পিতার নাম দেওয়া বাধ্যতামূলক হওয়া নিষ্প্রয়োজন। কারণ, ধরা যাক, বৈবাহিক কোনও বিরোধের ফলে মায়ের ফের বিয়ে হল। সেক্ষেত্রে সন্তানের নথিতে পিতার নাম থাকলে শিশুটির ভবিষ্যৎ সঙ্কটজনক হবে।

ইতিমধ্যে মামলাকারীর মৃত্যু হয়েছে। তাঁর কোনও উত্তরাধিকারী নেই। কারণ জীবদ্দশায় তিনি সাধু হয়ে যান বলে জানিয়েছেন মাধবকান্তের আইনজীবী। শীর্ষ আদালত জানায়, তিনি দৃষ্টান্তমূলক একটি কাজ করেছেন। অধিকাংশ রাজ্য শিশুর নথিতে মায়ের নাম অন্তর্ভুক্ত করার জন্য প্রয়োজনীয় সংশোধনী আইন এনেছে। তাই মামলাটির নিষ্পত্তি করা হল।